OSP ควักกว่า 400 ลบ. ซื้อหุ้น “Basecamp Brews” บริษัทเครื่องดื่มในสหราชอาณาจักร 20%
OSP รุกขยายธรุกิจตปท. ควักกว่า 400 ลบ. ซื้อหุ้น "Basecamp Brews" บริษัทเครื่องดื่มในสหราชอาณาจักร 20% 
25 ธ.ค. 2561

บริษัท โอสถสภา จำกัด (มหาชน) หรือ OSP ระบุว่า ตามที่ประชุมคณะกรรมการบริษัทมีมติอนุมัติให้บริษัทย่อยซึ่งบริษัทฯถือหุ้นโดยอ้อมร้อยละ 100 ลงทุนในบริษัท Basecamp Brews Limited ซึ่งเป็นบริษัทเครื่องดื่มในสหราชอาณาจักร (BCB) โดยมีเงินลงทุนจำนวนไม่เกิน 10,400,000 (สิบล้านสี่แสน) ปอนด์สเตอร์ลิง หรือประมาณ 430 ล้านบาท (อัตราแลกเปลี่ยน 1 ปอนด์สเตอร์ลิง เท่ากับ 41.40 บาท) เพื่อใช้สำหรับการลงทุนในหุ้นของบริษัท BCB (การลงทุนในสหราชอาณาจักร)
โดยการลงทุนในสหราชอาณาจักรถือเป็นเงินลงทุนในบริษัทร่วมในงบการเงินรวมของบริษัทฯ ทั้งนี้ การลงทุนในสหราชอาณาจักรนี้มีวัตถุประสงค์ของการลงทุนเพื่อขยายธุรกิจต่างประเทศของบริษัทฯ
ล่าสุดในวันที่ 24 ธันวาคม 2561 บริษัทได้ลงนามสัญญาอันเกี่ยวข้องกับการลงทุนในสหราชอาณาจักร (สัญญาการลงทุน) กับ BCB และคู่สัญญาที่เกี่ยวข้องและได้เข้าถือหุ้นในบริษัทดังกล่าวจำนวนร้อยละ 20 ของหุ้นทั้งหมดของบริษัท BCB และบริษัทมีสิทธิแต่งตั้งกรรมการจำนวน 1 คน จากกรรมการทั้งหมด 3 คนของ BCB ตามสัญญาการลงทุน